[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, xxx

COM(2007) yyy τελικό

ΕΚΘΕΣΗ ΤΗΣ ΕΠΙΤΡΟΠΗΣ

Γενική Διεύθυνση Ανθρωπιστικής Βοήθειας (ECHO) Ετήσια έκθεση 2006 [SEC(2007) 1227]

ΠΙΝΑΚΑΣ ΠΕΡΙΕΧΟΜΕΝΩΝ

1. ΕΙΣΑΓΩΓΗ 3

2. ΓΕΝΙΚΕΣ ΠΤΥΧΕΣ ΤΗΣ ΠΟΛΙΤΙΚΗΣ 4

3. ΕΠΙΣΚΟΠΗΣΗ ΤΩΝ ΕΠΙΧΕΙΡΗΣΕΩΝ ΑΝΘΡΩΠΙΣΤΙΚΗΣ ΒΟΗΘΕΙΑΣ ΤΗΣ ΓΔ ECHO ΤΟ 2006 5

3.1. Κυριότερα γεγονότα και χορήγηση πόρων 5

3.2. Κύριες παρεμβάσεις το 2006, ανά περιοχή 8

3.3. Συγκριτική ανάλυση 9

3.4. Θεματική χρηματοδότηση 10

3.5. Δραστηριότητες σχετικά με την ετοιμότητα για την αντιμετώπιση καταστροφών (περιλαμβανομένου του προγράμματος DIPECHO) 10

3.6. Σύνδεση Αρωγής, Αποκατάστασης και Ανάπτυξης (ΣΑΑΑ) 11

3.7. Οι κυριότεροι εταίροι στις επιχειρήσεις ανθρωπιστικής βοήθειας 12

4. ΣΧΕΣΕΙΣ ΜΕ ΑΛΛΑ ΟΡΓΑΝΑ ΤΗΣ ΕΕ, ΚΡΑΤΗ ΜΕΛΗ, ΣΗΜΑΝΤΙΚΟΥΣ ΕΤΑΙΡΟΥΣ ΣΤΟΝ ΤΟΜΕΑ ΤΗΣ ΑΝΘΡΩΠΙΣΤΙΚΗΣ ΒΟΗΘΕΙΑΣ ΚΑΙ ΧΟΡΗΓΟΥΣ ΕΚΤΟΣ ΕΕ 12

5. ΑΛΛΕΣ ΔΡΑΣΤΗΡΙΟΤΗΤΕΣ 13

6. ΣΥΜΠΕΡΑΣΜΑ 13

Παράρτημα:

Λεπτομερής επισκόπηση ανά χώρα των ανθρωπιστικών δράσεων, των σχέσεων με τους εταίρους, των αποτελεσμάτων των αξιολογήσεων και των χρηματοπιστωτικών πινάκων και στατιστικών [SEC(2007) 1227].

ΕΙΣΑΓΩΓΗ

Η Γενική Διεύθυνση Ανθρωπιστικής Βοήθειας – ECHO είναι αρμόδια για την παροχή ανθρωπιστικής βοήθειας στα θύματα συγκρούσεων ή καταστροφών, φυσικών ή που οφείλονται στον άνθρωπο, σε τρίτες χώρες. Η εντολή της είναι να διασώζει και να διαφυλάσσει τη ζωή, να μειώνει ή να αποτρέπει τη δυστυχία και τον πόνο και να διασφαλίζει την ακεραιότητα και την αξιοπρέπεια πληθυσμών μη κοινοτικών χωρών που πλήττονται από ανθρωπιστικές κρίσεις όπως περιγράφεται στον κανονισμό αριθ. 1257/96 του Συμβουλίου. Η ΓΔ ECHO στηρίζει τις δράσεις ανθρωπιστικής βοήθειας σύμφωνα με τις διεθνώς αναγνωρισμένες ανθρωπιστικές αρχές κατά τρόπο ουδέτερο , και χωρίς διακρίσεις, προωθώντας την τήρηση του Διεθνούς Ανθρωπιστικού Δικαίου (ΔΑΔ) και την υπεράσπιση του ανθρωπιστικού χώρου και των αρχών που απειλούνται όλο και περισσότερο. Για τη ΓΔ ECHO, ο καλύτερος τρόπος για τη διαφύλαξη του ανθρωπιστικού χώρου είναι η διατήρηση της προσήλωσης στις αρχές της χρηστής χορηγίας στον ανθρωπιστικό τομέα, η εξασφάλιση συνδρομής υψηλής ποιότητας και η διατήρηση διαφανούς διαλόγου με άλλους βασικούς φορείς .

Οι αποφάσεις και οι δράσεις που αναλαμβάνει η υπηρεσία καθορίζονται αποκλειστικά από την εκτίμηση των αναγκών ανθρωπιστικού χαρακτήρα και δεν διέπονται ούτε εξαρτώνται από πολιτικές σκοπιμότητες εκτός από την εκδήλωση της αλληλεγγύης της Ευρωπαϊκής Ένωσης στα άτομα που έχουν ανάγκη. Η βοήθεια αυτή χορηγείται απευθείας στους πληγέντες, αδιακρίτως φύλου, θρησκείας ή πολιτικών πεποιθήσεων.

Η ΓΔ ECHO δεν εφαρμόζει η ίδια προγράμματα βοήθειας. Αποτελεί χορηγό και εκτελεί την αποστολή της χρηματοδοτώντας κοινοτικές ανθρωπιστικές δράσεις μέσω εταίρων που έχουν υπογράψει τη σύμβαση-πλαίσιο εταιρικής σχέσης (ΣΠΕΣ), όπως οι μη κυβερνητικές οργανώσεις και οι διεθνείς οργανισμοί (οργανώσεις του Ερυθρού Σταυρού), ή τη χρηματοδοτική και διοικητική συμφωνία-πλαίσιο (FAFA) για τις υπηρεσίες του ΟΗΕ (κυρίως UNICEF, UNHCR και WFP[1]).

Έργο της ΓΔ ECHO είναι να εξασφαλίζει, μέσω των εταίρων της, την ταχεία παροχή αγαθών και υπηρεσιών στα σημεία των κρίσεων. Η ταχύτητα αποστολής της βοήθειας διευκολύνεται από ειδικές διατάξεις του δημοσιονομικού κανονισμού και τα εκτελεστικά μέτρα τους που δίνουν ιδιαίτερη έμφαση στην έννοια της εταιρικής σχέσης στην οποία στηρίζονται οι πιο μακροπρόθεσμες σχέσεις. Αυτές οι διαρθρωτικές ρυθμίσεις επιτρέπουν επίσης στην ΓΔ ECHO να χρησιμοποιεί επιτόπου τεχνικούς βοηθούς (εμπειρογνώμονες ECHO) εξασφαλίζοντας έτσι τον εντοπισμό των ευάλωτων τμημάτων της κοινωνίας, μια ακριβή εκτίμηση των αναγκών, τον ταχύ προσδιορισμό των κατάλληλων εταίρων και των σχεδίων για την κάλυψη των αναγκών, σε συνδυασμό με επιτόπου παρακολούθηση της προόδου των εταίρων και των σχεδίων έτσι ώστε να εξασφαλίζεται η χρηστή οικονομική διαχείριση που θα εγγυάται ένα εύλογο επίπεδο ασφάλειας.

Σκοπός της βοήθειας της είναι επίσης να συμβάλει, από κοινού με άλλα μέσα ενίσχυσης, στην αποκατάσταση της αυτάρκειας των πληθυσμών οπουδήποτε και οποτεδήποτε αυτό είναι εφικτό, προκειμένου να καταστεί δυνατή η σταδιακή κατάργηση της χρηματοδότησης της ECHO υπό ικανοποιητικές συνθήκες. Σε αυτό το πλαίσιο, η ΓΔ ECHO εφαρμόζει ενεργά μια στρατηγική σύνδεσης μεταξύ της αρωγής, της αποκατάστασης και της ανάπτυξης (" ΣΑΑΑ") έτσι ώστε να αναπτυχθεί στενότερη συνεργασία με τις άλλες υπηρεσίες της Επιτροπής ή άλλους χορηγούς. Με βάση την εμπειρία της στην αντιμετώπιση καταστροφών, η ECHO καταβάλλει επίσης προσπάθειες για την προώθηση της ετοιμότητας σε περιπτώσεις καταστροφών, προκειμένου να μειωθεί η ευπροσβλητότητα και η έκθεση των ατόμων σε κινδύνους και καταστροφές καθώς επίσης και το οικονομικό κόστος τέτοιων καταστροφών. Τέλος, για την αποτελεσματική εκτέλεση της εντολής της, η ΓΔ ECHO μπορεί να στηρίζει, όπου αυτό θεωρείται εύλογο και απαραίτητο, μέτρα για τη δημιουργία ικανοτήτων για τους εταίρους υλοποίησης των προγραμμάτων.

Η παρούσα έκθεση συνοψίζει τις κυριότερες δραστηριότητες της ΓΔ ECHO το 2006. Στο παράρτημα αναλύονται λεπτομερώς οι δραστηριότητες της ΓΔ ECHO το 2006 με σύνοψη των ανθρωπιστικών ενεργειών και στατιστικών ανά χώρα.

ΓΕΝΙΚΕΣ ΠΤΥΧΕΣ ΤΗΣ ΠΟΛΙΤΙΚΗΣ

Ως γενική παρατήρηση σημειώνεται ότι κατά τις τελευταίες δεκαετίες, η ένταση και ο αριθμός των φυσικών καταστροφών έχει αυξηθεί, καθώς και ο αριθμός των ατόμων που πλήττονται, ενώ οι πτωχότεροι πληθυσμοί επηρεάζονται σε δυσανάλογο βαθμό. Σύμφωνα με τις προβλέψεις, η τάση αυτή είναι πιθανό να γίνει ακόμη εντονότερη στο μέλλον.

Παράλληλα, ο αριθμός των συγκρούσεων δεν έχει μεταβληθεί αισθητά, αλλά οι σημερινές συγκρούσεις τείνουν να διαρκούν περισσότερο και είναι όλο και περισσότερο καταστροφικές παρά τη μείωση του αριθμού των προσφύγων κατά τα πρόσφατα έτη. Ο αριθμός των εκτοπισθέντων εντός της ίδιας της χώρας τους παραμένει σταθερός αλλά εξακολουθεί να υπερβαίνει τα 25 εκατομμύρια άτομα[2].

Σε επίπεδο πολιτικής, η ΓΔ ECHO έχει αναλάβει διάφορες πρωτοβουλίες έτσι ώστε να ανταποκριθεί στη σημαντική μεταβολή που πραγματοποιείται στο διεθνές πλαίσιο εντός του οποίου λαμβάνει χώρα η ανθρωπιστική βοήθεια, όχι μόνο από απόψεως της φύσης, της συχνότητας και της έντασης των καταστροφών, αλλά και από απόψεως του γεωπολιτικού πλαισίου εντός του οποίου λειτουργεί. Έχουν εμφανιστεί στο προσκήνιο νέοι φορείς όπως μη παραδοσιακοί χορηγοί, περιλαμβανομένων φορέων από τον τομέα των επιχειρήσεων ή από χώρες οι οποίες δεν δραστηριοποιούντο μέχρι τώρα στην παροχή ανθρωπιστικής βοήθειας. Με τον ίδιο τρόπο, οι ομάδες πολιτικής προστασίας και ο στρατός των κρατών μελών έχουν αρχίσει να διαδραματίζουν σημαντικό ρόλο σε ορισμένες περιπτώσεις και θα πρέπει να λαμβάνονται υπόψη σε πολλές ανθρωπιστικές ενέργειες. Ενώ μεγάλο μέρος αυτού του τομέα της πολιτικής καλύπτεται από την "Χρηστή χορηγία στον ανθρωπιστικό τομέα", η πρωτοβουλία αυτή δεν επικυρώθηκε ποτέ σε επίπεδο ΕΕ. Προκειμένου να εξασφαλιστεί η πρόβλεψη και η προσαρμογή σ’αυτό το μεταβαλλόμενο περιβάλλον, η ΓΔ ECHO εξετάζει τους τρόπους για την περαιτέρω βελτίωση της συνεργασίας με τους μηχανισμούς πολιτικής προστασίας και της στρατιωτικής και μη στρατιωτικής συνεργασίας. Ο Επίτροπος που είναι υπεύθυνος για την ανθρωπιστική βοήθεια ανέθεσε στη ΓΔ ECHO να αναλάβει μία σημαντική πολιτική πρωτοβουλία, μέσω ανακοίνωσης από την Επιτροπή στο Συμβούλιο και το Ευρωπαϊκό Κοινοβούλιο για τη συναίνεση σε επίπεδο ΕΕ σχετικά με τις αρχές και τις βέλτιστες πρακτικές στον τομέα της ανθρωπιστικής βοήθειας έτσι ώστε να ενισχυθεί η αποτελεσματικότητα, η αποδοτικότητα και ο συντονισμός των πολιτικών της ΕΕ στον τομέα αυτό.

Για να βελτιωθεί η ικανότητα αντίδρασης της Επιτροπής σε καταστροφές και στο πλαίσιο της στρατηγικής της ΕΕ για την ενίσχυση των ικανοτήτων της όσον αφορά την αντιμετώπιση καταστροφών και κρίσεων σε τρίτες χώρες (COM (2005)153), η ΓΔ ECHO έχει προτείνει να αυξηθεί ο αριθμός των επιτόπου εμπειρογνωμόνων , περιλαμβανομένων εκείνων που έχουν εκπαιδευτεί και διαθέτουν πείρα στην ταχεία αξιολόγηση των αναγκών και μπορούν να χρησιμοποιηθούν αμέσως στην περίπτωση καταστροφής. Αυτό, σε συνδυασμό με την περαιτέρω ενίσχυση των επιχειρησιακών και συμβατικών διαδικασιών της ΓΔ ECHO έχει βελτιώσει τις ικανότητες και το χρόνο ανταπόκρισης κατά την αποστολή ανθρωπιστικής βοήθειας μέσω των εταίρων υλοποίησης της ΓΔ ECHO που περιλαμβάνουν μη κυβερνητικές οργανώσεις, διεθνείς οργανισμούς και οργανισμούς των Ηνωμένων Εθνών. Αυτό επιτρέπει στην υπηρεσία να συμβάλει σημαντικά στην περαιτέρω ανάπτυξη της ικανότητας της ΕΕ στην αντιμετώπιση κρίσεων και καταστροφών που αποτελεί σε αυξανόμενο βαθμό πολιτική προτεραιότητα μετά τις ανακοινώσεις που ακολούθησαν το τσουνάμι, την έκθεση Barnier και άλλα συναφή έγγραφα.

Το έτος 2006 λήγουν οι δημοσιονομικές προοπτικές που καλύπτουν την περίοδο 2000-2006. Σύμφωνα με τις προοπτικές αυτές, ο προϋπολογισμός για ανθρωπιστική βοήθεια διατηρήθηκε σε σχετικά σταθερό και μικρό ποσό, αρχίζοντας σε επίπεδο 471 εκατ. ευρώ το 2000 και φθάνοντας σε 496 εκατ. ευρώ το 2006. Αυτό το χαμηλό ποσό υποχρέωνε τη ΓΔ ECHO να ζητά ενισχύσεις κάθε χρόνο, κυρίως μέσω της χρήσης του αποθεματικού για επείγουσα βοήθεια που αφορά κατά πρώτο και κύριο λόγο την ανθρωπιστική βοήθεια.

Σύμφωνα με τις νέες δημοσιονομικές προοπτικές, που καλύπτουν τα έτη 2007-2013, όλες οι δραστηριότητες ανθρωπιστικής φύσεως θα ενσωματωθούν σε ένα και μόνο μέσο. Λόγω της ενσωμάτωσης της επισιτιστικής βοήθειας και της βοήθειας σε εκριζωμένους πληθυσμούς ο προϋπολογισμός ανθρωπιστικής βοήθειας για το έτος 2007 θα ανέρχεται σε 732 εκατ. ευρώ (έναντι ενός συγκρίσιμου ποσού ύψους 710 εκατ. ευρώ το 2006) που αντιπροσωπεύει ετήσια ενδεικτική αύξηση ύψους 3%.

ΕΠΙΣΚΟΠΗΣΗ ΤΩΝ ΕΠΙΧΕΙΡΗΣΕΩΝ ΑΝΘΡΩΠΙΣΤΙΚΗΣ ΒΟΗΘΕΙΑΣ ΤΗΣ ΓΔ ECHO ΤΟ 2006

Κυριότερα γεγονότα και χορήγηση πόρων

Στον τομέα της ανθρωπιστικής βοήθειας, το 2006 ήταν έτος σημαντικών προκλήσεων λόγω της κρίσης στο Λίβανο καθώς και μιας σειράς σημαντικών φυσικών καταστροφών καθώς και της επιβάρυνσης που ασκούν οι συνεχιζόμενες κρίσεις στον ανθρωπιστικό τομέα.

Το έτος άρχισε με μία σειρά ξηρασιών στο Κέρας της Αφρικής, τη Νότιο Αφρική και το Αφγανιστάν, τις επιπτώσεις της επισιτιστικής κρίσης στον Νίγηρα και το σεισμό στην Ιάβα (Ινδονησία) στις 27 Μαΐου που είχε ως αποτέλεσμα να μείνουν άστεγοι πάνω από ένα εκατομμύριο άτομα. Η Επιτροπή έπρεπε επίσης να αντιμετωπίσει τη χειροτέρευση της ανθρωπιστικής κατάστασης στο Σουδάν, την επιδείνωση της κρίσης στη Δυτική Όχθη και τη Γάζα και τις συνεχιζόμενες ανθρωπιστικές ανάγκες στη Δημοκρατία του Κονγκό, την Τσετσενία και την Κολομβία, που αποτελούν λίγες μόνο από τις πιο δραματικές ανθρωπιστικές καταστάσεις. Η σύντομη αλλά ιδιαίτερα πολύπλοκη κρίση στο Λίβανο τον Ιούλιο/Αύγουστο του 2006 απαίτησε μια πολυδιάστατη ανταπόκριση από μέρους της Ευρωπαϊκής Επιτροπής στην οποία η άμεση αποστολή ανθρωπιστικής βοήθειας διαδραμάτισε σημαντικό ρόλο.

Η επιδείνωση της κατάστασης στον ανθρωπιστικό τομέα οδήγησε τη ΓΔ ECHO να ζητήσει τρεις φορές την παρέμβαση του αποθεματικού επείγουσας βοήθειας της Επιτροπής το 2006 για το Σουδάν (Νταρφούρ), για το Λίβανο και για τη Δυτική Όχθη και τη Γάζα που έφθασε συνολικά σε 140 εκατ. ευρώ[3]. Τα γεγονότα αυτά είχαν σημαντικές επιπτώσεις στη ΓΔ ECHO, η οποία χρειάστηκε να διαχειριστεί συνολικό προϋπολογισμό 671 εκατ. ευρώ έναντι προϋπολογισμού που είχε αρχικά οριστεί σε 496 εκατ. ευρώ (στρογγυλοποιημένα στοιχεία).

Η ανταπόκριση της ΓΔ ECHO στις ανθρωπιστικές κρίσεις το 2006 διοχετεύθηκε μέσω 90 αποφάσεων χρηματοδότησης. Το ποσοστό εκτέλεσης των πιστώσεων ανάληψης υποχρεώσεων έφθασε σε 100%. Οι χώρες ΑΚΕ ήταν οι μεγαλύτεροι αποδέκτες ενισχύσεων (322 εκατ. ευρώ – 48%), ακολουθούμενες από τις χώρες της Ανατολικής Ευρώπης, τα Νέα Ανεξάρτητα Κράτη, τις χώρες της Μέσης Ανατολής και της Μεσογείου (177,9 εκατ. ευρώ – 27%) και τις χώρες της Ασίας και της Λατινικής Αμερικής (105,5 εκατ. ευρώ – 16%).

Στον πίνακα που ακολουθεί παρέχεται μία συνολική εικόνα της γεωγραφικής κατανομής των αποφάσεων ανθρωπιστικής βοήθειας που εκδόθηκαν το 2006 (ποσά σε εκατομμύρια ευρώ):

Μονάδα/Περιοχές | Ποσά | % |

A/1: Αφρική, Καραϊβική, Ειρηνικός | 322.060.000 | 48% |

Κέρας της Αφρικής | 161.050.000 |

Περιοχή των Μεγάλων Λιμνών | 84.050.000 |

Δυτική Αφρική | 56.150.000 |

Καραϊβική, Ειρηνικός Ωκεανός | 1.610.000 |

Μεσημβρινή Αφρική | 19.200.000 |

A/2: Ανατολική Ευρώπη, Νέα Ανεξάρτητα Κράτη, Μέση Ανατολή, Μεσόγειος | 177.900.000 | 27% |

ΝΑΚ (Τσετσενία, Καύκασος, Τατζικιστάν, …) | 33.000.000 |

Μέση Ανατολή | 134.000.000 |

Χώρες της Μεσογείου | 10.900.000 |

A/3: Ασία, Λατινική Αμερική | 105.491.305 | 16% |

Ασία | 86.891.305 |

Λατινική Αμερική | 18.600.000 |

0/1: Θεματική χρηματοδότηση + επιχορηγήσεις | 20.500.000 | 3% |

Τεχνική συνδρομή (εμπειρογνώμονες & πάγιες προκαταβολές) | 19.000.000 | 3% |

Dipecho – Ετοιμότητα αντιμετώπισης φυσικών καταστροφών | 19.050.000 | 3% |

Δαπάνες υποστήριξης & χρήση ανακατανεμηθέντων εσόδων | 7.005.627 | 1% |

ΣΥΝΟΛΟ 2006 | 671.006.932 | 100% |

[pic]

Η απάντηση της ΓΔ ECHO στις επείγουσες ανθρωπιστικές ανάγκες εξελίχθηκε σε συνάρτηση με τις αλλαγές των παγκόσμιων ανθρωπιστικών αναγκών το 2006, με ιδιαίτερη έμφαση στις "παραμελημένες κρίσεις". Για να διασφαλιστεί ότι οι δράσεις τις ΓΔ ECHO ανταποκρίνονται στις ανάγκες, το πρόγραμμα εργασίας της βασίστηκε στη μέθοδο της παγκόσμιας εκτίμησης των αναγκών (ΠΕΑ). Με τη μέθοδο αυτή πραγματοποιείται μια γενική αξιολόγηση της κατάστασης που επικρατεί σε διάφορες χώρες με τη σύγκριση άνω των 140 αναπτυσσόμενων χωρών, βάσει δεικτών (ανθρώπινη ανάπτυξη, φτώχεια, κίνδυνος φυσικών καταστροφών, συγκρούσεις, πρόσφυγες, άτομα εκτοπισμένα στο εσωτερικό της χώρας, υποσιτισμός παιδιών ηλικίας κάτω των πέντε ετών, θνησιμότητα και συνεισφορές άλλων χορηγών). Η μεθοδολογία αυτή βελτιώθηκε περαιτέρω το 2006 με τον διαχωρισμό της ΠΕΑ σε δύο επιμέρους δείκτες: ένα δείκτη ευπροσβλητότητας και ένα δείκτη κρίσης.

Η στρατηγική βοήθειας της ΓΔ ECHO εστιάστηκε και πάλι σε παραμελημένες κρίσεις . Πρόκειται για καταστάσεις όπου σοβαρές ανθρωπιστικές ανάγκες τυγχάνουν ελάχιστης προσοχής από πλευράς χορηγών - γεγονός που αποτυπώνεται στο ύψος της χορηγούμενης ενίσχυσης - και μέσων ενημέρωσης. Η ανάλυση και η μεθοδολογία της ΓΔ ECHO για τον προσδιορισμό των παραμελημένων κρίσεων βασίζεται τόσο σε ποσοτικά δεδομένα (έλλειψη κάλυψης από τα μέσα μαζικής ενημέρωσης ή χαμηλή στήριξη εκ μέρους των χορηγών σε συνδυασμό με υψηλές ανάγκες) όσο και σε ποιοτικούς δείκτες (επιτόπου αξιολόγηση από τους εμπειρογνώμονες και τους αρμοδίους υπαλλήλους της ΓΔ ECHO). Οι παραμελημένες κρίσεις που προσδιορίστηκαν το 2006 ήταν: η Τσετσενία, το Myanmar, οι πρόσφυγες του Σαχάουι (Αλγερία), το Νεπάλ και σε μικρότερο βαθμό, η Ινδία για την κρίση στο Κασμίρ. Κατά τη διάρκεια του έτους, χορηγήθηκαν 65,7 εκατ. ευρώ για τις κρίσεις αυτές, δηλαδή το 14% των 489,5 εκατ. ευρώ από το κεφάλαιο 23 02 του προϋπολογισμού και από το ΕΤΑ.

Τα αποτελέσματα όσον αφορά την παγκόσμια εκτίμηση των αναγκών και τις παραμελημένες κρίσεις υπάρχουν στον δικτυακό τόπο της Europa http://ec.europa.eu/comm/echo/information/strategy/index_en.htm.

Κύριες παρεμβάσεις το 2006, ανά περιοχή[4]

Λεπτομέρειες σχετικά με τις παρεμβάσεις αυτές υπάρχουν στο παράρτημα - τμήμα I.

Αφρική, Καραϊβική και Ειρηνικός (χώρες ΑΚΕ)

Το 2006, η ΓΔ ECHO χορήγησε 322 εκατ. ευρώ στις χώρες ΑΚΕ. Οι σημαντικότερες δράσεις πραγματοποιήθηκαν στις ακόλουθες χώρες ή περιοχές:

- Σουδάν: λόγω της επιδείνωσης της κατάστασης στο Νταρφούρ, τα κονδύλια που διατέθηκαν μέσω του προϋπολογισμού αυξήθηκαν από 40 σε 97 εκατ. ευρώ ενώ διατέθηκαν άλλα 17 εκατ. ευρώ στο Τσαντ για την αντιμετώπιση των επιπτώσεων των κινήσεων του σουδανικού πληθυσμού.

- Στη Βόρεια Ουγκάντα οι ένοπλες συγκρούσεις συνεχίζονται για εικοστό έτος. Η κυβέρνηση προσπαθεί να καταστείλει τον Αντιστασιακό Στρατό του Κυρίου (LRA) στις βόρειες περιοχές. Ο προϋπολογισμός που διατέθηκε το 2006 ύψους 19 εκατ. ευρώ αφιερώθηκε για παροχή ύδατος και εγκαταστάσεις υγιεινής, τροφίμων, ειδών πρώτης ανάγκης καθώς και για την επισιτιστική ασφάλεια, την προστασία και για άλλα βασικά είδη πλην των τροφίμων.

- Στο Μπουρούντι , χρησιμοποιήθηκαν 17 εκατ. ευρώ υπέρ ευάλωτων ομάδων του πληθυσμού, με την παροχή βασικών φαρμάκων σε ιατρικά κέντρα και δημόσια νοσοκομεία. Στο πλαίσιο της καταπολέμησης της χολέρας, δόθηκε στον πληθυσμό πόσιμο νερό και οργανώθηκαν ειδικευμένα κέντρα θεραπείας καθώς και μέτρα εκπαίδευσης όσον αφορά την υγιεινή. Τέλος, οργανώθηκαν δραστηριότητες προστασίας του πληθυσμού.

- Στη Δημοκρατία του Κονγκό, η συνολική χρηματοδότηση ύψους 50 εκατ. ευρώ χρησιμοποιήθηκε για την κάλυψη βασικών αναγκών στον τομέα της υγείας, της διατροφής και της στέγασης των πιο ευάλωτων ομάδων του πληθυσμού στις φτωχότερες περιοχές (ανατολικές περιοχές) καθώς και για την αεροπορική μεταφορά για ανθρωπιστικούς λόγους.

- Στη Λιβερία προϋπολογισμός ύψος 19,8 εκατ. ευρώ χρησιμοποιήθηκε για να συνεχιστεί η στήριξη της επιστροφής και της επανεγκατάστασης προσφύγων και εκτοπισθέντων στο εσωτερικό της χώρας στους τόπους καταγωγής τους, με τη χρηματοδότηση πακέτων άμεσης βοήθειας, συνδρομής μεταφοράς και γενικής συνδρομής, περιλαμβανόμενων μέτρων προστασίας.

Μεσόγειος και Μέση Ανατολή

Λόγω της κλιμάκωσης της έντασης στα Κατεχόμενα Παλαιστινιακά Εδάφη και των ανθρωπιστικών αναγκών των πιο ευάλωτων πληθυσμών και των παλαιστινίων προσφύγων στην Ιορδανία, το Λίβανο και τη Συρία, χρειάστηκε να αυξηθεί το αρχικό κονδύλιο του προϋπολογισμού από 34 σε 84 εκατ. ευρώ για να καλυφθούν οι αυξημένες ανάγκες στους ακόλουθους τομείς: τρόφιμα, υγεία, παροχή ύδατος και εγκαταστάσεις υγιεινής, θέσεις απασχόλησης άμεσης ανάγκης και μέτρα προστασίας.

Επιπλέον, ο πόλεμος που διήρκησε ένα μήνα μεταξύ Ισραήλ και Χεζμπολάχ οδήγησε σε απώλειες ανθρώπινων ζωών, τραυματισμούς και τη μετακίνηση πληθυσμών στο Λίβανο , προβλήματα στα οποία η ΓΔ ECHO ανταποκρίθηκε με την κινητοποίηση χρηματοδότησης 50 εκατ. ευρώ για ιατρική βοήθεια έκτακτης ανάγκης, έκτακτη βοήθεια σε τρόφιμα και άλλα είδη εκτός τροφίμων, παροχή ύδατος και εγκαταστάσεις υγιεινής καθώς και προσωρινά καταλύματα. Μετά την παύση των εχθροπραξιών, η ΓΔ ECHO εστιάστηκε στις υπόλοιπες έκτακτες ανάγκες και σε εργασίες ανασυγκρότησης μικρότερης κλίμακας.

Ασία

Το 2006, η ΓΔ ECHO κινητοποίησε 15,7 εκατ. ευρώ για τη συνέχιση της παροχής συνδρομής υπέρ των βιρμανών προσφύγων που ζουν στα σύνορα με την Ταϊλάνδη και τη Βιρμανία και στις πιο ευάλωτες ομάδες του πληθυσμού που πλήττονται από τη μακροχρόνια κρίση στη Βιρμανία. Χορηγήθηκαν πόροι για τη βελτίωση της προστασίας των απάτριδων μουσουλμάνων στα βόρεια της Βιρμανίας.

Διατέθηκε προϋπολογισμός 22,5 εκατ. ευρώ για τη στήριξη της διαδικασίας επανένταξης των παλιννοστούντων, των εκτοπισθέντων στο εσωτερικό της χώρας και των ευάλωτων ομάδων του πληθυσμού που πλήττονται από τις συρράξεις και την ξηρασία στο Αφγανιστάν καθώς και για την προστασία και τη στήριξη των προσφύγων από το Αφγανιστάν στο Πακιστάν και το Ιράν.

Λατινική Αμερική

Η σημαντικότερη παρέμβαση πραγματοποιήθηκε στην Κολομβία, όπου διατέθηκαν 12 εκατ. ευρώ για τη στήριξη ανθρώπων που πλήττονται από τη μακροχρόνια σύρραξη. Ο πρώτος στόχος της παρέμβασης της ΓΔ ECHO ήταν η παροχή ύδατος και εγκαταστάσεων υγιεινής, η παροχή καταλυμάτων, βοήθεια σε τρόφιμα, εκπαίδευση κλπ. με ιδιαίτερο βάρος στην προστασία για να ενισχυθεί το εύθραυστο προστατευτικό περιβάλλον της χώρας αυτής.

Συγκριτική ανάλυση

Η συγκριτική ανάλυση που ακολουθεί στο κατωτέρω διάγραμμα όσον αφορά τη γεωγραφική κατανομή των αποφάσεων χρηματοδότησης για τα έτη 2001-2006 , δείχνει ότι ενώ κατά τα προηγούμενα έτη το σχετικό μερίδιο της χρηματοδότησης στις χώρες ΑΚΕ παρουσίαζε συνεχή αύξηση, η τάση αυτή αντιστράφηκε το 2005, με τη χορήγηση του μεγαλύτερου μεριδίου της χρηματοδότησης για την Ασία λόγω των δύο κυριότερων κρίσεων σ’αυτό το μέρος του κόσμου: το τσουνάμι και το σεισμό στο Κασμίρ. Το 2006, το μερίδιο χρηματοδότησης προς τις χώρες της ΑΚΕ πήρε και πάλι την πρώτη θέση με περίπου ένα δεύτερο του προϋπολογισμού. Εάν εξεταστεί η τελευταία πενταετία, επισημαίνεται επίσης ότι η χρηματοδότηση για τις διάφορες περιοχές και τα τμήματα του κόσμου παρουσίασε πολλές διακυμάνσεις, γεγονός που επιβεβαιώνει ότι οι παρεμβάσεις της ΓΔ ECHO έχουν βραχυπρόθεσμο προσανατολισμό. Θα πρέπει επίσης να σημειωθεί ότι ποσοστό υψηλότερο του 96% του προϋπολογισμού ανθρωπιστικής βοήθειας αφορά τη χρηματοδότηση ανθρωπιστικών δράσεων, ενώ ποσοστό χαμηλότερο από 4% αφορά δαπάνες στήριξης (ενημέρωση, έλεγχοι, αξιολογήσεις, κλπ.).

[pic]

Θεματική χρηματοδότηση

Δεδομένου ότι οι βασικοί διεθνείς ανθρωπιστικοί οργανισμοί (σχετικές οργανώσεις των Ηνωμένων Εθνών, η Διεθνής Επιτροπή του Ερυθρού Σταυρού, η Διεθνής Ομοσπονδία Ερυθράς Ημισελήνου,…) διαδραματίζουν κεντρικό ρόλο στην παροχή αποτελεσματικής βοήθειας, η ΓΔ ECHO εξακολούθησε το 2006 να στηρίζει την ενίσχυση των θεσμικών τους ικανοτήτων μέσω προγραμμάτων θεματικής χρηματοδότησης.

Το 2006, η ΓΔ ECHO χρηματοδότησε προγράμματα από το Γραφείο Συντονισμού Ανθρωπιστικών Υποθέσεων των Ηνωμένων Εθνών (UNOCHA) (διαχείριση πληροφοριών), την Ύπατη Αρμοστεία των Ηνωμένων Εθνών για τους Πρόσφυγες (UNHCR) (εγγραφή προσφύγων), τη UNICEF (προστασία των παιδιών και μέτρα άμεσης ανάγκης) και το Παγκόσμιο Επισιτιστικό Πρόγραμμα (WFP) για αξιολόγηση των αναγκών. Εξακολούθησε η εφαρμογή προγραμμάτων του Παγκόσμιου Οργανισμού Υγείας (καταστάσεις έκτακτης ανάγκης στον τομέα της υγείας) και για τη διεθνή ομοσπονδία των εταιρειών του Ερυθρού Σταυρού και της Ερυθράς Ημισελήνου (πρόγραμμα διαχείρισης καταστροφών και μέτρα έκτακτης ανάγκης). Τέλος, η Διεθνής Επιτροπή Ερυθρού Σταυρού (ICRC) έλαβε χρηματοδότηση για τον προγραμματισμό δραστηριοτήτων προστασίας.

Δραστηριότητες σχετικά με την ετοιμότητα για την αντιμετώπιση καταστροφών (περιλαμβανομένου του προγράμματος DIPECHO)

Όπως προβλέπεται στον κανονισμό αριθ. 1257/96, η ΓΔ ECHO παράλληλα με την ανθρωπιστική βοήθεια που παρέχει στηρίζει δραστηριότητες ετοιμότητας με την προώθηση, το συντονισμό και το ειδικό πρόγραμμα DIPECHO. Οι επιπτώσεις των κινδύνων καθώς και η ευρύτερη αναγνώριση της μεταβολής του κλίματος του πλανήτη και τα αποτελέσματά της δείχνουν την κρισιμότητα και την αναγκαιότητα του στόχου αυτού.

Σε στρατηγικό επίπεδο, η ΓΔ ECHO ενίσχυσε το 2006 τους θεσμικούς πόρους της όσον αφορά την ετοιμότητα για την αντιμετώπιση καταστροφών που αναμένεται να διευκολύνουν μια πιο συνεκτική και ολοκληρωμένη προσέγγιση ενόψει της συνεκτίμησης της ετοιμότητας σε περιπτώσεις καταστροφών στο πλαίσιο προγραμμάτων αρωγής και αποκατάστασης. Η εξέλιξη αυτή εντάσσεται στο πλαίσιο της μεγαλύτερης προσοχής που παρέχεται από τους χορηγούς και τους φορείς που παρέχουν ανθρωπιστική και αναπτυξιακή βοήθεια και προβλέπεται στη συνέχεια που δίνεται στο πλαίσιο δράσης του Χιόγκο 2005-2015.

Το 2006, η ΓΔ ECHO συνέχισε τη δράση ευαισθητοποίησης που είχε αναλάβει με σκοπό οι χορηγοί αναπτυξιακής βοήθειας να περιλαμβάνουν συνιστώσες για τη μείωση κινδύνου καταστροφών στις δράσεις που αναλαμβάνουν σε περιοχές όπου υπάρχουν κίνδυνοι φυσικών καταστροφών, όπως σεισμοί, πλημμύρες, κυκλώνες κλπ. και να στηρίζουν πρακτικά μέσα για τη μείωση των κινδύνων αυτών. Η ΓΔ ECHO προωθεί επίσης δραστήρια ενέργειες για τη μείωση του κινδύνου καταστροφών σε τοπικό επίπεδο οι οποίες ενισχύουν την ικανότητα αντίδρασης των ευάλωτων πληθυσμών.

Οι αναπτυσσόμενες χώρες αντιμετωπίζουν ιδιαίτερα υψηλούς κινδύνους λόγω των σοβαρών αδυναμιών αντίδρασης που παρουσιάζουν τόσο σε εθνικό επίπεδο όσο και σε επίπεδο τοπικών κοινοτήτων για να αντιμετωπίσουν τις επιπτώσεις μιας τέτοιας καταστροφής. Τα σχέδια DIPECHO είναι σχέδια ετοιμότητας σε επίπεδο κοινοτήτων σε περίπτωση καταστροφής τα οποία εστιάζονται στις περιοχές που είναι πιο εκτεθειμένες σε φυσικές καταστροφές και έχουν περιορισμένες ικανότητες αντιμετώπισής τους. Τα σχέδια πρέπει να χρησιμεύουν ως σχέδια επίδειξης και να μπορούν να αναπαράγονται έτσι ώστε να ενσωματώνονται στις μακροπρόθεσμες αναπτυξιακές και εθνικές στρατηγικές. Εκτός από δράσεις σε επίπεδο χώρας, τα σχέδια δράσης DIPECHO περιλαμβάνουν περιφερειακά σχέδια δεδομένου ότι οι εθνικές καταστροφές δεν σταματούν στα εθνικά σύνορα των χωρών. Το 2006, η ΓΔ ECHO δέσμευσε συνολικό ποσό 19,05 εκατ. ευρώ για σχέδια δράσης DIPECHO στην Κεντρική Αμερική, την Κεντρική Ασία και Νοτιοανατολική Ασία.

Η νέα εξέλιξη που σημειώθηκε το 2006 ήταν ότι η ΓΔ ECHO εξέδωσε για πρώτη φορά μία σημαντική απόφαση περιφερειακού χαρακτήρα (10 εκατ. ευρώ) υπέρ πληθυσμών που ασχολούνται με την κτηνοτροφία για την καλύτερη προετοιμασία τους σε περίπτωση ξηρασίας, μία καταστροφή που εξελίσσεται με αργό ρυθμό, στο Μεγάλο Κέρας της Αφρικής (Σουδάν, Τζιμπουτί, Σομαλία, Αιθιοπία, Κένυα, Ουγκάντα και Ερυθραία). Το πρόγραμμα αυτό καταρτίστηκε σε στενή συνεργασία με τη ΓΔ Ανάπτυξης και την Υπηρεσία Συνεργασίας EuropeAid.

Σύνδεση Αρωγής, Αποκατάστασης και Ανάπτυξης (ΣΑΑΑ)

Η ΓΔ ECHO έχει δεσμευτεί να δημιουργήσει τις προϋποθέσεις μετάβασης και κατάλληλες στρατηγικές για την παύση της ανθρωπιστικής βοήθειας ( σύνδεση αρωγής, αποκατάστασης και ανάπτυξης - ΣΑΑΑ). Η ΓΔ ECHO έλαβε ενεργό μέρος στην πρόσφατα ανασυσταθείσα διυπηρεσιακή ομάδα για την ΣΑΑΑ στην οποία συμμετέχουν επίσης η ΓΔ Εξωτερικών Σχέσεων, η ΓΔ Ανάπτυξης και την Υπηρεσία Συνεργασίας EuropeAid. Η έναρξη ισχύος το 2007 των νέων εξωτερικών μέσων (και ιδίως του μέσου για την αναπτυξιακή συνεργασία (DCI) και των μέσων σταθερότητας) θα δημιουργήσει ένα νέο περιβάλλον για την υλοποίηση της ΣΑΑΑ που η ΓΔ ECHO άρχισε να προετοιμάζει το 2006 σε συνεργασία με τις άλλες ενδιαφερόμενες υπηρεσίες. το 2006. Ιδιαίτερη προσοχή δόθηκε στη μετάβαση από την επισιτιστική βοήθεια στην επισιτιστική ασφάλεια, με τη μεταφορά στη ΓΔ ECHO του συνόλου του προϋπολογισμού για επείγουσα επισιτιστική βοήθεια. Η ΓΔ ECHO αποφάσισε να ορίσει πέντε χώρες ως πιλοτικές για την ενίσχυση των πολιτικών ΣΑΑΑ που ασκούνται ήδη ή που δημιουργούν προβλήματα: οι χώρες αυτές ήταν η Κένυα, η Λιβερία, η Μαυριτανία, το Σουδάν και η Ουγκάντα. Στις περισσότερες, αλλά όχι σε όλες τις σχετικές χώρες, επιτεύχθηκαν σημαντικά αποτελέσματα μέχρι τα τέλη του έτους. Σε αυτό συνέβαλε και η διαδικασία προγραμματισμού του 10ου ΕΤΑ. Συνεχίζονται οι προσπάθειες για την εδραίωση των αποτελεσμάτων.

Οι κυριότεροι εταίροι στις επιχειρήσεις ανθρωπιστικής βοήθειας

Η ανθρωπιστική βοήθεια που παρέχεται από τη ΓΔ ECHO υλοποιείται μέσω εταίρων. Η ΓΔ ECHO συνεργάζεται με 200 περίπου μη κυβερνητικές οργανώσεις, οργανώσεις των Ηνωμένων Εθνών και διεθνείς οργανισμούς, όπως η Διεθνής Επιτροπή του Ερυθρού Σταυρού και η Διεθνής Ομοσπονδία των Εταιρειών του Ερυθρού Σταυρού και της Ερυθράς Ημισελήνου.

Η συνεργασία με ευρύ φάσμα εταίρων είναι σημαντική για τη ΓΔ ECHO. Της δίνει τη δυνατότητα να καλύπτει αποτελεσματικά τις συνεχώς αυξανόμενες ανάγκες σε ολόκληρο τον κόσμο. Η ΓΔ ECHO έχει αναπτύξει στενές σχέσεις συνεργασίας με τους εταίρους της τόσο σε επίπεδο θεμάτων πολιτικής όσο και διαχείρισης ανθρωπιστικών επιχειρήσεων.

Το 2006, η ΓΔ ECHO υλοποίησε τις επιχειρήσεις της κυρίως μέσω ΜΚΟ (54%), οργανώσεων των Ηνωμένων Εθνών (32%) και διεθνών οργανισμών (11%). Περισσότερες πληροφορίες σχετικά με την ετήσια κατανομή μεταξύ οικογενειών εταίρων παρατίθενται στο παράρτημα, τμήματα V.6 και V.7.

ΣΧΕΣΕΙΣ ΜΕ ΑΛΛΑ ΟΡΓΑΝΑ ΤΗΣ ΕΕ, ΚΡΑΤΗ ΜΕΛΗ, ΣΗΜΑΝΤΙΚΟΥΣ ΕΤΑΙΡΟΥΣ ΣΤΟΝ ΤΟΜΕΑ ΤΗΣ ΑΝΘΡΩΠΙΣΤΙΚΗΣ ΒΟΗΘΕΙΑΣ ΚΑΙ ΧΟΡΗΓΟΥΣ ΕΚΤΟΣ ΕΕ

Όπως και τα προηγούμενα χρόνια, η ΓΔ ECHO ανέπτυξε δραστήριες σχέσεις με άλλα όργανα της ΕΕ, κράτη μέλη, διεθνείς οργανισμούς και άλλους σχετικούς φορείς όπως σημαντικούς χορηγούς εκτός ΕΕ για την προώθηση των ανθρωπιστικών αρχών και αξιών.

Στα τέλη του 2006, η ΓΔ ECHO άρχισε μια ευρεία διαδικασία διαβούλευσης με τους εταίρους της ΕΕ στον τομέα της ανθρωπιστικής βοήθειας και τα κράτη μέλη σχετικά με βασικά ανθρωπιστικά θέματα όπως η βοήθεια, οι αρχές και οι αξίες στις οποίες στηρίζεται η ανθρωπιστική βοήθεια, τα προβλήματα που αντιμετωπίζουν οι φορείς που δραστηριοποιούνται στον τομέα της ανθρωπιστικής βοήθειας και η χορήγηση της ανθρωπιστικής βοήθειας.

Τα αποτελέσματα αυτής της διαβούλευσης θα χρησιμοποιηθούν για την προετοιμασία μιας ανακοίνωσης της Επιτροπής στην οποία θα επιδιώκεται μια συναίνεση σε επίπεδο ΕΕ σχετικά με τις αρχές και τις βέλτιστες πρακτικές στον τομέα της ανθρωπιστικής βοήθειας και στον καθορισμό μιας ατζέντας για την εφαρμογή μιας πιο ακόμη πιο συντονισμένης προσέγγισης, έτσι ώστε η Ευρωπαϊκή Ένωση να μεγιστοποιήσει τη συμβολή της στη συλλογική διεθνή δράση στον ανθρωπιστικό τομέα. Η ευρωπαϊκή συναίνεση θα πρέπει να επιδιώκει την επίτευξη μιας πιο συνεκτικής, συνεπούς και συνολικής προσέγγισης στον τομέα της ανθρωπιστικής βοήθειας.

Περισσότερες λεπτομέρειες για τους εταίρους αυτούς παρέχονται στο παράρτημα – τμήμα II.

ΑΛΛΕΣ ΔΡΑΣΤΗΡΙΟΤΗΤΕΣ

Στο πλαίσιο των δραστηριοτήτων της, η ΓΔ ECHO αναπτύσσει και ορισμένες άλλες συνοδευτικές δράσεις που πλαισιώνουν τη χορήγηση και την ποιότητα της ανθρωπιστικής βοήθειας:

1. Ανάπτυξη της πολιτικής προστασίας και ασφάλειας της ΓΔ ECHO για το προσωπικό που συμμετέχει στην παροχή της ανθρωπιστικής βοήθειας·

2. Ενίσχυση των ικανοτήτων ταχείας επιτόπιας αντίδρασης με την οργάνωση πολυτομεακών ομάδων δράσης·

3. Στρατηγική επικοινωνίας και ενημέρωσης

4. Όσον αφορά τις πρωτοβουλίες στον τομέα της εκπαίδευσης, η ΓΔ ECHO στηρίζει το Δίκτυο Ανθρωπιστικής Βοήθειας (NOHA), το οποίο προσφέρει διεπιστημονικό δίπλωμα μεταπτυχιακών σπουδών.

Περισσότερες λεπτομέρειες αυτών των δραστηριοτήτων παρέχονται στο παράρτημα – τμήμα III.

Η κατάλληλη εφαρμογή των δράσεων που χρηματοδοτούνται από τη ΓΔ ECHO εξασφαλίζεται μέσω εξακριβώσεων και ελέγχων που διενεργούνται σε πολλά επίπεδα κατά τα διάφορα στάδια του κύκλου των σχεδίων ανθρωπιστικού χαρακτήρα. Αυτές οι πτυχές της στρατηγικής ελέγχου που αναπτύσσονται από τη ΓΔ ECHO, οι διαδικασίες εποπτείας και ελέγχου, περιγράφονται στο παράρτημα– τμήμα IV

ΣΥΜΠΕΡΑΣΜΑ

Το 2006 ήταν ένα έτος σημαντικών προκλήσεων για τη ΓΔ ECHO λόγω της κρίσης στο Λίβανο καθώς και μιας σειράς σοβαρών φυσικών καταστροφών και της επιβάρυνσης που ασκούν οι συνεχιζόμενες κρίσεις στον ανθρωπιστικό τομέα. Ωστόσο, η ΓΔ ECHO κατάφερε να εκπληρώσει τον ρόλο της σύμφωνα με την εντολή της. Όσον αφορά τον κυριότερο στόχο της πολιτικής της, δηλαδή να εξασφαλίσει την αποτελεσματική αποστολή ανθρωπιστικής βοήθειας, ο στόχος αυτός επιτεύχθηκε και μάλιστα υπερκαλύφθηκε σημαντικά.

[1] Ταμείο των Ηνωμένων Εθνών για τα Παιδιά, Ύπατη Αρμοστεία των Ηνωμένων Εθνών για τους Πρόσφυγες, Παγκόσμιο Επισιτιστικό Πρόγραμμα των Ηνωμένων Εθνών.

[2] www.reliefweb.int

[3] Εκτός από τη μεταφορά πόρων από το αποθεματικό έκτακτης βοήθειας (140 εκατ. ευρώ) πρόσθετες ενισχύσεις από τον προϋπολογισμό προήλθαν από τη χρήση των πόρων του ΕΤΑ (28 εκατ. ευρώ) καθώς και από την ανακατανομή εσόδων (7 εκατ. ευρώ).

[4] Οι κυριότερες παρεμβάσεις προσδιορίζονται βάσει των υψηλότερων ποσών που διατέθηκαν σε κάθε περιοχή.